El Govern presenta aquesta iniciativa, que busca posicionar l'ecosistema català d'empreses emergents al món i impulsar la captació d'inversions
La Generalitat de Catalunya, a través d'ACCIÓ, ahir va presentar la Plataforma Barcelona & Catalonia Startup Hub, espai web que identifica més de 1.000 empreses emergents ( start-ups ) catalanes amb un alt potencial de creixement.
Aquesta plataforma neix amb l'objectiu d'impulsar la projecció internacional de l'ecosistema català d'empreses emergents i contribuir a la captació d'inversions per a aquestes empreses.
La plataforma startups.catalonia.com és fruit d'un treball d'anàlisi de més d'un any per seleccionar i obtenir una fotografia clara del col·lectiu d'empreses emergents de Catalunya, un dels més dinàmics a Europa: de fet, Barcelona és la cinquena regió europea en termes d'empreses emergents, d'acord amb diversos rànquings internacionals, com EU-Startups o Startup Heatmap Europe.
A més, les empreses emergents són un clar factor d'impuls de la innovació a Catalunya, ja que són les que concentren més activitat innovadora (el 74,1% de les empreses de menys de 5 anys innoven, segons el Baròmetre de la Innovació 2015).
Barcelona & Catalonia Startup Hub funcionarà com un nou punt de connexió de tots els agents de l'ecosistema d'empreses emergents (inversors, acceleradores, mentors, incubadores, empreses i altres plataformes de finançament) i permetrà orientar de manera més efectiva les polítiques de suport al seu creixement, englobades actualment en el programa Startup Catalonia, d'ACCIÓ.
ACCIÓ ha identificat les empreses emergents fundades per emprenedors (no corporacions) que tenen un màxim de 10 anys de vida, s'orienten cap a un creixement ràpid i tenen un model de negoci escalable (és a dir, capacitat per generar ingressos sense haver d'incrementar els recursos en la mateixa proporció), repetible i aplicable a entorns globals.
La identificació de les empreses emergents s'ha fet a través de fonts internes d'ACCIÓ i fonts externes, amb informació provinent d'agents com Angel List, Crunchbase, Startupxlore o Dealroom.
El tractament de les dades ha inclòs entrevistes en línia a una mostra representativa de les empreses emergents del directori, així com la creació d'un comitè de validació que ha determinat la inclusió de les empreses segons els criteris establerts.
La plataforma recull el perfil de 1.086 empreses emergents: dades de contacte, data de constitució, sector d'activitat, inversions rebudes, nombre de treballadors i model de negoci, entre altres dades.
La plataforma també dona a conèixer les últimes operacions d'inversió en empreses emergents catalanes, així com les operacions anomenades exits (empreses que han estat adquirides o han entrat a cotitzar a borsa).
Segons dades del Barcelona & Catalonia Startup Hub, les empreses emergents catalanes sumen prop de 10.000 treballadors a Catalunya, amb una mitjana de 12 professionals per empresa.
El 48% té d'1 a 5 treballadors, el 22% de 6 a 10, el 14% d'11 a 20, el 14% de 21 a 50, i el 2% més de 50.
Les empreses emergents incloses a la plataforma sumen una facturació propera als 1.300 milions d'euros.
El 50% facturen menys de 250.000 euros, el 29% entre 250.000 i 1 milió d'euros, el 18% entre 1 i 5 milions d'euros, i el 3% més de 5 milions d'euros.
El 78% de les empreses emergents tenen menys de 6 anys de vida i principalment operen en els sectors de programari d'Internet i de mòbil, comerç electrònic, turisme i oci, dades massives i salut electrònica.
Les dades mostren que l'ecosistema català d'empreses emergents és és actiu i dinàmic: una de cada quatre empreses emergents troba inversió en una fase avançada.
El 75% restant es troben en la fase inicial d'inversió.
La plataforma també indica que Caixa Capital Risc, Cabiedes & Partners, EsadeBAN i Inveready són els inversors que han fet més operacions en projectes a Catalunya.
Pel que fa als inversors internacionals, els més actius són Idinvest Partners, Kurma Partners i Point Nine.
De fet, segons dades d'ASCRI, Catalunya concentra el 71,2% del capital risc internacional captat a tot l'Estat espanyol el 2015.
A més, el 85% del volum invertit en capital risc a Catalunya prové de fons internacionals (277,2 milions d'euros).
La plataforma Barcelona & Catalonia Startup Hub s'anirà actualitzant permanentment per incorporar i completar el mapa amb les empreses emergents que es vagin creant, així com les empreses emergents estrangeres amb filials a Catalunya.